**Dôvodová správa**

**Osobitná časť**

**K čl. I**

**K bodu 1**

V príslušných častiach nariadenia sa mení názov zdravotníckeho povolania „zdravotnícky asistent“ na názov „praktická sestra - asistent“. Úprava vyplynula z čiastočnej akceptácie zásadných pripomienok vznesených v medzirezortnom pripomienkovom konaní k návrhu zákona, ktorým sa mení a dopĺňa zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov - Asociáciou nemocníc Slovenska (ANS), Asociáciou zamestnávateľských zväzov a združení Slovenskej republiky (AZZZSR), Asociáciou súkromných lekárov (ASL), Asociáciou stredných zdravotníckych škôl Slovenskej republiky (ASZŠ SR), Konfederáciou odborových zväzov Slovenskej republiky (KOZSR).

**K bodu 2**

Precizovanie ustanovenia v nadväznosti na ustanovenie návrhu zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, v ktorom sa zrušuje podmienka preukazovania odbornej spôsobilosti na výkon odborných pracovných činností v zdravotníctve v zdravotníckych povolaniach psychológ, logopéd, liečebný pedagóg, fyzik a laboratórny diagnostik osvedčením o príprave na výkon práce v zdravotníctve a v nadväznosti na skutočnosť, že odborná spôsobilosť v zdravotníckych povolaniach logopéd, psychológ, liečebný pedagóg, fyzik a laboratórny diagnostik sa nezískava vysokoškolským vzdelaním prvého stupňa ani úplným stredným odborným vzdelaním.

**K bodu 3**

Ustanovenie sa vypúšťa v nadväznosti na ustanovenie návrhu zákona, ktorým sa mení a dopĺňa zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, v ktorom sa zrušuje podmienka preukazovania odbornej spôsobilosti na výkon odborných pracovných činností v zdravotníctve v zdravotníckych povolaniach psychológ, logopéd, liečebný pedagóg, fyzik a laboratórny diagnostik osvedčením o príprave na výkon práce v zdravotníctve.

**K bodu 4**

Súvisiaca úprava v nadväznosti na doplnenie prílohy č. 2, do ktorej sa dopĺňa štandard vzdelávania na získanie odbornej spôsobilosti na výkon zdravotníckeho povolania liečebný pedagóg.

**K bodu 5**

Z požiadaviek aplikačnej praxe vo veci obsadzovania funkcií (referentských ale i vedúcich) v rámci Vojenského ústavu hygieny a epidemiológie Bratislava, ako útvaru podľa § 3 ods. 2 písm. b) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov (ďalej len „zákon č. 355/2007 Z. z.“), plniaceho úlohy orgánu verejného zdravotníctva na Ministerstve obrany Slovenskej republiky v rozsahu ustanovenom zákonom č. 355/2007 Z. z. vyplynula potreba riešiť alternatívne možnosť obsadenia pozície vedúceho hygienika rezortu. V neposlednom rade faktorom ovplyvňujúcim navrhované riešenie je aj skutočnosť, že aj napriek snahe vytvárať podmienky motivujúce k vykonávaniu kvalitnej práce, neustálemu zlepšovaniu, osobnej zaangažovanosti a sústavnému odbornému vzdelávaniu s cieľom udržiavať dobrú profesionálnu prax je minimum uchádzačov (záujemcov) o pozíciu vedúceho hygienika rezortu z radov lekárov s nadobudnutým vysokoškolským vzdelaním druhého stupňa v doktorskom študijnom programe všeobecné lekárstvo v študijnom odbore všeobecné lekárstvo, s odbornou spôsobilosťou na výkon špecializovaných pracovných činností a odbornou spôsobilosťou na riadenie a organizáciu zdravotníctva v niektorom zo špecializačných odborov uvedených v prílohe č. 4 časti A alebo s ustanovenou odbornou praxou podľa nariadenia vlády č. 296/2010 Z. z.

**K bodu 6**

V nadväznosti na doplnenie prílohy č. 3 v zdravotníckom povolaní lekár, v ktorej sa dopĺňajú nové špecializačné odbory týkajúce sa oblasti ochrany a podpory verejného zdravia sa upravujú podmienky na riadenie a organizáciu lekára pri ochrane, podpore a rozvoji verejného zdravia. Ďalej sa skracuje dĺžka odbornej praxe z pätnásťročnej na päťročnú z dôvodu potrieb aplikačnej praxe.

**K bodu 7**

Zjednotenie požadovanej dĺžky odbornej praxe pre odborného zástupcu v zdravotníckom povolaní lekár v prírodných liečebných kúpeľoch a kúpeľnej liečebni.

**K bodu 8**

Zosúladenie ustanovenia s definíciou pojmu „pôrodná asistencia“ ustanovenou v § 2 ods. 17 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov.

**K bodu 9**

Ide o precizovanie ustanovenia týkajúceho sa výkonu odborných pracovných činností verejného zdravotníka na základe požiadavky Ministerstva obrany Slovenskej republiky. V navrhovanej úprave sa pre jednoznačnosť explicitne uvádza, že verejný zdravotník vykonáva odborné pracovné činnosti aj mimo rezortu zdravotníctva.

**K bodu 10**

Ide o precizovanie ustanovenia, podľa ktorého môže aj verejný zdravotník s odbornou spôsobilosťou získanou podľa prechodného ustanovenia § 78a ods. 1 vykonávať aj činnosti súvisiace s primárnou prevenciou poškodenia zdravia a ochranou a podporou zdravia populácie.

**K bodom 11 a 12**

Požiadavka úpravy podmienok týkajúcich sa riadenia a organizácie pri ochrane, podpore a rozvoji verejného zdravia u verejných zdravotníkov vyplynula zo záverov pracovných rokovaní s Úradom verejného zdravotníctva Slovenskej republiky, ktorý definoval problémy so splnením podmienky ustanovenej v § 21 ods. 4 písm. b), t. j. so získaním odbornej spôsobilosti na výkon špecializovaných pracovných činností v niektorom zo špecializačných odborov uvedených v prílohe č. 3 časti G. Vzhľadom k tomu, že verejní zdravotníci nemali ostatné roky možnosť získania špecializácie podľa § 21 ods. 4 písm. b), ÚVZ SR navrhol z dôvodu potreby obsadzovania riadiacich funkcií pri ochrane, podpore a rozvoji verejného zdravia ustanoviť pre verejných zdravotníkov ďalšie alternatívy pre splnenie podmienky na riadenie a organizáciu pri ochrane, podpore a rozvoji verejného zdravia. Ďalej sa na základe požiadaviek Ministerstva obrany Slovenskej republiky umožňuje okrem lekára aj verejnému zdravotníkovi vykonávať funkciu vedúceho hygienika rezortu.

**K bodu 13**

Ustanovenie sa precizuje, mení sa názov študijného odboru zo „zdravotníckeho asistenta“ na „praktickú sestru“ pre získanie odbornej spôsobilosti na výkon zdravotníckeho povolania praktická sestra – asistent.

**K bodu 14**

Úprava v nadväznosti na zmenu názvu zdravotníckeho povolania „zdravotnícky asistent“ na názov „praktická sestra - asistent“.

**K bodu 15**

Z dôvodu nedostatku zdravotníckych pracovníkov v zdravotníckom povolaní sanitár sa umožňuje získanie odbornej spôsobilosti na výkon predmetného povolania aj absolvovaním akreditovaného vzdelávacieho programu sanitár na stredných zdravotníckych školách.

**K bodom 16 a 17**

Precizovanie textu v nadväznosti na ustanovenie návrhu zákona, ktorým sa mení a dopĺňa zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, ktorým sa zrušuje podmienka preukazovania odbornej spôsobilosti na výkon odborných pracovných činností v zdravotníctve v zdravotníckych povolaniach psychológ, logopéd, liečebný pedagóg, fyzik a laboratórny diagnostik osvedčením o príprave na výkon práce v zdravotníctve.

**K bodu 18**

Ide o zjednotenie podmienok odbornej spôsobilosti psychológa vypustením konkrétneho názvu magisterského študijného programu. Odstraňuje sa možná prekážka pre vstup psychológov do zdravotníctva.

**K bodu 19**

Legislatívno-technická úprava v nadväznosti na doplnenie prílohy č. 3 v zdravotníckom povolaní fyzik, v ktorej sa dopĺňa nový špecializačný odbor oblasti radiačnej ochrany.

**K bodu 20**

V nadväznosti na požiadavky aplikačnej praxe sa dopĺňajú podmienky na riadenie a organizáciu pri ochrane, podpore a rozvoji verejného zdravia a zariadeniach klinickej fyziky a zariadeniach zobrazovacích metód zariadenia spoločných vyšetrovacích a liečebných zložiek pre zdravotnícke povolanie fyzik.

**K bodu 21**

V nadväznosti na potreby aplikačnej praxe sa ustanovujú podmienky na výkon činnosti odborného zástupcu v zdravotníckom povolaní fyzik, konkrétne pre zariadenia klinickej fyziky a zariadenia zobrazovacích metód zariadenia spoločných vyšetrovacích a liečebných zložiek; doposiaľ boli ustanovené podmienky len pre zdravotnícke zariadenia ústavnej zdravotnej starostlivosti.

**K bodu 22**

Zosúladenie s prílohou č. 1 časťou AA.

**K bodu 23**

Ide o precizovanie a doplnenie odborných pracovných činností laboratórneho diagnostika po získaní odbornej spôsobilosti na výkon odborných pracovných činností. Platná právna úprava nedostatočne definovala odborné pracovné činnosti, ktoré laboratórny diagnostik vykonáva.

**K bodom 24 a 25**

V nadväznosti na požiadavky aplikačnej praxe sa dopĺňajú podmienky na riadenie a organizáciu laboratória pri ochrane, podpore a rozvoji verejného zdravia a laboratória zariadenia spoločných vyšetrovacích a liečebných zložiek pre zdravotnícke povolanie laboratórny diagnostik.

**K bodu 26**

Na základe požiadaviek aplikačnej praxe sa dopĺňa laboratórium klinickej mikrobiológie, laboratórium laboratórnej medicíny a tkanivové zariadenia, v ktorých môže laboratórny diagnostik vykonávať činnosť odborného zástupcu.

**K bodu 27**

Vzhľadom k tomu, že v minulosti laboratórni diagnostici mali obmedzenú možnosť získania príslušnej špecializácie, na základe požiadaviek aplikačnej sa ustanovuje alternatíva náhrady tejto špecializácie najmenej desaťročnou odbornou praxou v príslušnom špecializačnom odbore pre výkon činnosti odborného zástupcu v laboratóriách zariadenia spoločných vyšetrovacích a liečebných zložiek a v tkanivovom zariadení.

**K bodu 28**

Ide o súvisiacu úpravu v nadväznosti na doplnenie alternatívy náhrady získanej špecializácie odbornou praxou v § 67 ods. 2.

**K bodu 29**

Precizovanie textu v nadväznosti na ustanovenie návrhu zákona, ktorým sa mení a dopĺňa zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, ktorým sa zrušuje podmienka preukazovania odbornej spôsobilosti na výkon odborných pracovných činností v zdravotníctve v zdravotníckych povolaniach psychológ, logopéd, liečebný pedagóg, fyzik a laboratórny diagnostik osvedčením o príprave na výkon práce v zdravotníctve.

**K bodu 30**

Na základe skúseností vzdelávacích ustanovizní z realizácie špecializačného štúdia počas pandémie ochorenia Covid 19 sa definujú metódy realizácie teoretickej časti špecializačného štúdia, prezenčnou metódou, dištančnou metódou alebo kombinovanou metódou.

**K bodu 31**

Ide o precizovanie ustanovení týkajúcich sa zmien špecializačných odborov počas zaradenia v špecializačnom štúdiu z doterajšej jednej zmeny na dve zmeny. Nadväzne na uvedené sa upravuje postup vzdelávacej ustanovizne pri zhodnotení obsahu a rozsahu už absolvovaného špecializačného štúdia pri prvej a druhej zmene. Precizuje sa ustanovenie pri zmene vzdelávacej ustanovizne v rámci špecializačného štúdia. Precizujú sa dôvody, za akých môže vzdelávacia ustanovizeň prerušiť špecializačné štúdium zdravotníckeho pracovníka a ustanovuje sa maximálna možná dĺžka prerušenia špecializačného štúdia v prípade prerušenia z iných dôvodov hodných osobitného zreteľa. Definuje sa inštitút „vyradenia“ zo špecializačného štúdia na základe požiadaviek aplikačnej praxe.

**K bodu 32**

Nadväzne na umožnenie prerušenia špecializačného štúdia aj z iných dôvodov hodných osobitného zreteľa sa precizuje ustanovenie o nezapočítaní tohto obdobia prerušenia do špecializačného štúdia.

**K bodu 33**

Uvedeným ustanovením sa reflektuje na aktuálne potreby aplikačnej praxe, podľa ktorej je efektívne započítavať zdravotné výkony a odbornú prax absolvované na Slovensku a v cudzine zdravotníckemu pracovníkovi do špecializačného štúdia, ak obsahom a rozsahom zodpovedajú špecializačnému štúdiu, do ktorého je zaradený. Definuje sa, že započítaním zdravotných výkonov v rámci odbornej praxe nad rozsah ustanoveného týždenného pracovného času sa dĺžka špecializačného štúdia neskracuje.

**K bodu**  **34**

Precizujú a dopĺňajú sa ustanovenia týkajúce sa zaraďovania a priebehu certifikačnej prípravy zdravotníckeho pracovníka z dôvodu zjednotenia postupu vzdelávacích ustanovizní realizujúcich certifikačnú prípravu.

**K bodu 35**

Ustanovenie sa vypúšťa v nadväznosti na ustanovenie návrhu zákona, ktorým sa mení a dopĺňa zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov, v ktorom sa zrušuje podmienka preukazovania odbornej spôsobilosti na výkon odborných pracovných činností v zdravotníctve v zdravotníckych povolaniach psychológ, logopéd, liečebný pedagóg, fyzik a laboratórny diagnostik osvedčením o príprave na výkon práce v zdravotníctve.

**K bodu 36**

Ustanovením sa precizujú a dopĺňajú údaje, ktoré oprávnená osoba zaznamenáva zdravotníckemu pracovníkovi do indexu odbornosti.

**K bodu 37**

Definuje sa prechodné ustanovenie týkajúce sa zmeny názvu študijného odboru „zdravotnícky asistent“ na študijný odbor „praktická sestra“ v nadväznosti na premenovanie zdravotníckeho povolania „zdravotnícky asistent“ na „praktická sestra – asistent“ v návrhu zákona č. 578/2004 Z. z.

Definujú sa prechodné ustanovenia v súvislosti s vykonanými zmenami v sústave špecializačných odborov a certifikovaných pracovných činností v zdravotníckych povolaniach sestra, verejný zdravotník, zdravotnícky laborant a laboratórny diagnostik vrátane zmien názvov špecializačných odborov a certifikovaných pracovných činností uvedených v prílohe č. 3 tohto návrhu.

**K bodu 38**

Súvisiaca úprava v nadväznosti na premenovanie študijného odboru „zdravotnícky asistent“ na „praktická sestra.

**K bodu 39**

Dopĺňa sa študijný odbor veterinárske lekárstvo pre získanie odbornej spôsobilosti na výkon zdravotníckeho povolania laboratórny diagnostik. Doplnenie tohto študijného odboru vyplynulo z požiadaviek aplikačnej praxe, ktorá poukázala na potrebu legislatívnej úpravy aj absolventov tohto študijného odboru, ktorí sa už aj v minulosti uplatnili pri výkone činností laboratórneho diagnostika.

**K bodu 40**

Súvisiaca úprava v nadväznosti na doplnenie štandardu vzdelávania na získanie odbornej spôsobilosti na výkon odborných pracovných činností v zdravotníckom povolaní liečebný pedagóg.

**K bodom 41 až 43**

Ide o precizovanie štandardu vzdelávania na získanie odbornej spôsobilosti na výkon odborných pracovných činností fyzioterapeutov v nadväznosti na potreby aplikačnej praxe.

**K bodu 44**

Ide o precizovanie štandardu vzdelávania na získanie odbornej spôsobilosti na výkon odborných pracovných činností verejných zdravotníkov v nadväznosti na potreby aplikačnej praxe.

**K bodu 45**

Ide o precizovanie štandardu vzdelávania na získanie odbornej spôsobilosti na výkon odborných pracovných činností rádiologických technikov v nadväznosti na terminológiu ustanovenú zákonom č. 87/2018 Z. z. o radiačnej ochrane a o zmene a doplnení niektorých zákonov.

**K bodu 46**

Ide o precizovanie štandardu vzdelávania na získanie odbornej spôsobilosti na výkon odborných pracovných činností nutričných terapeutov v nadväznosti na potreby aplikačnej praxe.

**K bodu 47**

Dopĺňa sa štandard vzdelávania na získanie odbornej spôsobilosti na výkon odborných pracovných činností liečebných pedagógov v nadväznosti na potreby aplikačnej praxe.

**K bodu 48**

Dopĺňajú sa nové špecializačné odbory pre zdravotnícke povolanie lekár v oblasti ochrany, podpory a rozvoja verejného zdravia. Taktiež sa dopĺňa na základe podnetu odborníkov v oblasti intervenčnej algeziológie nový špecializačný odbor s názvom „neurointervenčná liečba bolesti“.

**K bodu 49**

Dopĺňa sa nová certifikovaná pracovná činnosť pre lekárov v nadväznosti na potrebu vyvzdelávania odborníkov v oblasti poskytovania psychoterapeutickej starostlivosti. Cieľom je stabilizovať psychický stav pacientov, podporiť adaptívne správanie, redukovať maladaptívne správanie a zmierniť ich utrpenie.

**K bodu 50**

Na základe podnetu Slovenskej komory zubných lekárov sa dopĺňa zubným lekárom špecializačný odbor „akupunktúra“.

**K bodu 51**

Dopĺňa sa nová certifikovaná pracovná činnosť pre zubných lekárov v nadväznosti na potrebu vyvzdelávania odborníkov v oblasti poskytovania psychoterapeutickej starostlivosti. Cieľom je stabilizovať psychický stav pacientov, podporiť adaptívne správanie, redukovať maladaptívne správanie a zmierniť ich utrpenie.

**K bodu 52**

Zo sústavy špecializačných odborov pre zdravotnícke povolanie sestra sa vypúšťa špecializačný odbor „intenzívna ošetrovateľská starostlivosť o dospelých“, ktorá je už súčasťou štúdia v špecializačnom odbore „anestéziológia a intenzívna starostlivosť“. Ide o odstránenie duplicity vzdelávania v tejto oblasti.

Dopĺňa sa nová certifikovaná pracovná činnosť pre zdravotnícke povolanie sestra „kontinuálne renálne eliminačné metódy“, ktorá je zameraná na ošetrovateľskú starostlivosť o pacienta, ktorý vyžaduje z vitálnej alebo inej indikácie napojenie na mimotelovú kontinuálnu renálnu eliminačnú metódu. Uvedená potreba vyplynula zo súčasnej pandemickej situácie v súvislosti s ochorením COVID-19.

Dopĺňa sa nová certifikovaná pracovná činnosť pre zdravotnícke povolanie sestra „ošetrovateľská starostlivosť o pacienta napojeného na extrakorporálnu membránovú oxygenáciu“, ktorá je zameraná na ošetrovateľskú starostlivosť o pacienta, ktorý vyžaduje z vitálnej indikácie napojenie na mimotelový obeh na pracoviskách anestéziológie a intenzívnej starostlivosti. Uvedená potreba vyplynula zo súčasnej pandemickej situácie v súvislosti s ochorením COVID-19.

Dopĺňa sa nová certifikovaná pracovná činnosť pre sestry v nadväznosti na potrebu vyvzdelávania odborníkov v oblasti poskytovania psychoterapeutickej starostlivosti. Cieľom je stabilizovať psychický stav pacientov, podporiť adaptívne správanie, redukovať maladaptívne správanie a zmierniť ich utrpenie.

**K bodu 53 a 54**

Dopĺňa sa nová certifikovaná pracovná činnosť pre pôrodnú asistentku a fyzioterapeuta v nadväznosti na potrebu vyvzdelávania odborníkov v oblasti poskytovania psychoterapeutickej starostlivosti. Cieľom je stabilizovať psychický stav pacientov, podporiť adaptívne správanie, redukovať maladaptívne správanie a zmierniť ich utrpenie.

**K bodu 55**

Na základe požiadaviek aplikačnej praxe sa nahrádza súčasná sústava špecializačných odborov a certifikovaných pracovných činností v zdravotníckom povolaní verejný zdravotník. Aktuálne platná sústava nepokrývala reálne potreby aplikačnej praxe a neprebiehalo ani vzdelávanie v uvedených odboroch. Nová sústava je navrhnutá tak, aby reflektovala aj na súčasnú pandemickú situáciu v súvislosti s ochorením COVID-19.

**K bodu 56**

Na základe požiadaviek aplikačnej praxe a uskutočnených pracovných rokovaní s odborníkmi v zdravotníckom povolaní zdravotnícky laborant sa upravuje sústava špecializačných odborov určených pre zdravotníckych laborantov. Dopĺňajú sa nové špecializačné odbory pre absolventov bakalárskeho štúdia a  pre absolventov úplného stredného odborného vzdelania. Taktiež sa precizujú sa názvy špecializačných odborov.

**K bodu 57**

Dopĺňa sa nová certifikovaná pracovná činnosť pre zdravotníckych záchranárov v nadväznosti na potrebu vyvzdelávania odborníkov v oblasti poskytovania psychoterapeutickej starostlivosti. Cieľom je stabilizovať psychický stav pacientov, podporiť adaptívne správanie, redukovať maladaptívne správanie a zmierniť ich utrpenie.

**K bodu 58**

Dopĺňajú sa nové certifikované pracovné činnosti pre zdravotnícke povolanie logopéd, ktoré reflektujú na potreby aplikačnej praxe. V nadväznosti na potrebu vyvzdelávania odborníkov v oblasti poskytovania psychoterapeutickej starostlivosti sa dopĺňa certifikovaná pracovná činnosť „psychoterapia“ a „špecifické psychoterapeutické intervencie“.

**K bodom 59 a 60**

Certifikované pracovné činnosti pre zdravotnícke povolanie psychológ sa špecifikujú podľa podmienok vstupu na dve skupiny, t. j. certifikovaná pracovná činnosť „dopravná psychológia“, do ktorej môže vstúpiť psychológ až po získaní špecializácie v niektorom zo špecializačných odborov a ostatné certifikované pracovné činnosti nevyžadujú podmienku získania niektorej špecializácie.

**K bodu 61**

V nadväznosti na potrebu vyvzdelávania odborníkov v oblasti poskytovania psychoterapeutickej starostlivosti sa dopĺňa pre liečebných pedagógov certifikovaná pracovná činnosť „psychoterapia“ „špecifické psychoterapeutické intervencie“.

**K bodu 62**

Nadväzne na zrušenie prípravy na výkon práce v zdravotníctve sa predlžuje minimálny dĺžka špecializačného štúdia v špecializačnom odbore „klinická fyzika“. Povaha práce zdravotníckeho povolania fyzik si vyžaduje rozvoj vzdelávania v oblasti radiačnej ochrany, preto sa do sústavy dopĺňa nový špecializačný odbor „radiačná ochrana“.

**K bodu 63**

Na základe požiadaviek aplikačnej praxe a uskutočnených pracovných rokovaní s odborníkmi v zdravotníckom povolaní laboratórny diagnostik sa upravuje sústava špecializačných odborov určených pre laboratórnych diagnostikov. Dopĺňajú sa nové špecializačné odbory v oblasti radiačnej ochrany a pri ochrane, podpore a rozvoji verejného zdravia. Dopĺňa sa nová certifikovaná pracovná činnosť v oblasti špeciálnych metód v tkanivovom bankovaní. Taktiež sa precizujú názvy špecializačných odborov.

**K bodu 64**

Umožnenie špecializačného štúdia v špecializačných odborov na riadenie a organizáciu pri ochrane, podpore a rozvoji verejného zdravia aj osobám so získaným vzdelaním podľa § 78a ods. 1 pís. a)., c) alebo d), ktoré sa podľa tohto ustanovenia považujú za verejných zdravotníkov.

**K bodu 65**

Dopĺňa sa nový špecializačný odbor na riadenie a organizáciu zdravotníctva pre zdravotnícke povolanie verejný zdravotník na základe požiadaviek aplikačnej praxe.

**K bodu 66**

Umožnenie špecializačného štúdia v špecializačnom odbore „manažment a administrácia v oblasti zdravia“ aj fyzikom, zrovnoprávňuje sa možnosť získania predmetnej špecializácie pre všetky zdravotnícke povolania s druhým stupňom vysokoškolského vzdelania.

**K čl. II**

Dátum účinnosti sa navrhuje s prihliadnutím na legisvakanciu a predpokladanú dĺžku legislatívneho procesu.